
Méltóság versus vélemény 1:1? - Az emberi méltósághoz való jog és a véleménynyilvánítás szabadságának ütközése a médiában

Több oka is van annak, hogy erről írtam dolgozatomat. Az egyik, hogy a mai napig olyan, érdeklődésre számot tartó témákkal foglalkozik, mint az emberi méltósághoz és a véleménynyilvánítás szabadságához való jogunk, melyek mindenkit egyaránt érintenek. Különösen aktuális témák, hiszen az információs társadalom egyik „vívmánya”, a hihetetlen sebességgel terjedő információk, vélemények és közlések, még érzékenyebbé teszi napjaink emberét a véleménynyilvánítás és sajtó szabadságára. Másik oldalról pontosan ez a szabadság az, ami rávilágít az emberi méltósághoz való jog védelmének fontosságára is.
A főcím modalitásából következik, hogy dolgozatom nem csupán leíró jellegű. Középpontjában egy kérdés van: a média működésében, az egyes médiumok platformjain vajon merre dől el a mérleg nyelve; a méltósághoz való jog, vagy a véleménynyilvánítás szabadsága az előrébb való? Melyik tud inkább érvényesülni és melyiknek kellene?
Bár a dolgozat megírásával közelebb jutottam a feltett kérdés megválaszolásához, azt kell mondanom, egyértelmű válasz nem létezik. A média működését tekintve nem lehet eredményt hirdetni. Sőt még részeredményt sem, hiszen a „meccsnek” még közel sincs vége. Globális, makro szinten tehát eredmény nincs. Ha az egyedi eseteket nézzük, van. Ezek – szituációtól és környezetüktől függően – változó kimenetelűek: van, hogy egyértelmű ki a „győztes”, tehát hogy melyik alapjog érvényesülése a védendő. Van, hogy az eredmény „1:1”, vagy éppen „0:0”.
Hogy a tényleges végeredmény mi lesz, szerintem megjósolhatatlan. Már önmagában az is bonyolult kérdés, hogy kitől várjuk azt a keretrendszert, ami konkrétan megállapítja a szabályokat és megmondja, hogy milyen esetben mi a korrekt megoldás.
Véleményem szerint a végeredményre még várni kell. És hogy mi is lesz a végeredmény? Most senki sem tudja. Az ellentét feloldására, az állás eldöntésére, mint már említettem, két lehetséges mód van. Vagy a jogalkotók és az alkotmánybírák alakítanak ki egy olyan részletes szabályozását és joggyakorlatot, amelyben egyértelműen eldönthetőek a jogviták; vagy a társadalomban alakul ki egy olyan kollektív és biztos tudat ezzel a kérdéssel kapcsolatban, amely determinálja a konfliktusok feloldását. Az első megoldás, ha el is képzelhető, még odébb van. A második megoldásra várni pedig – a társadalomban élő, az azt alkotó gondolkodásmódok különbségéből fakadóan – talán túl optimista hozzáállás lenne.
Függetlenül attól, hogy végleges válasszal a dolgozat nem szolgál, szeretném, ha olvasása lenne akkora élmény, mint az elkészítése volt. Remélem nem csak egy leíró jellegű, hanem gondolatébresztő írásként is megmarad annak az emlékezetében, aki kezébe veszi.



